**17. Beszámoló a sportszakmai tanács munkájáról és javaslat a tanács 2020. évi teendőire.**

**Felelős: Dencső Blanka**

**A Szakmai Tanácsadó Testületről**

2018. szeptember 25-én alakult a testület.

**A testület jogosultságai:**

* az adott verseny esetében felmerülő kérdésekben áll rendelkezésre
* szakmai tanácsokkal (edzőket, csapatokat, válogatottakat, elnökséget, …), stratégiai gondolkodással lát el a curling sportág minden területét
* csapatokon átívelően és magát a curling sportág fejlődését általánosságban szem előtt tartó és független testület, amely aktívan ill. proaktívan tesz javaslatokat a sportág fejlesztésére

Operatíve Dencső Blanka, elnökségi tag tartja a kapcsolatot a tanácsadókkal egykapusként az összes terület számára.

A felkért tagok legfőbb jellemzője, hogy aktívak és képben vannak a curling sportág jelenével, már meglévő jelentős hazai és nemzetközi verseny tapasztalatuk van, képesek látni a curling jövőjét, stratégiai gondolkodással rendelkeznek. A tagok összetételénél fontos volt a nagy egyesületek és az azoktól független személyek részvételének egyensúlya.

A felkérés egy olimpiai ciklusra szól, de évente újraértékelhető. Az idei 2019/2020-as szezonra minden tag továbbra is vállalta és ellátja a testületi tagságban a funkcióját.

**A Szakmai Tanácsadó Testület tagjai:**

Belleli Lajos – független: többszörös magyar bajnok, EB résztvevő, a katari szövetség kapitánya, edző, WCF delegált, WCF camp instructor/ coach

Jakab Zoltán – független: többszörös magyar bajnok, EB résztvevő, utánpótlás edző

Kiss Zsolt – UTE: Kétszeres vegyes páros világbajnok, többszörös magyar bajnok és EB résztvevő, edző

Nagy György – VASAS: Ezüstérmes világbajnok, többszörös magyar bajnok, EB A ligában részt vevő játékos, többszörös Világkupa győztes, WCF delegált és bizottsági tag

Sárdi Péter – FTC: vegyes páros VB résztvevő, magyar bajnok, junior és senior edző

A testület tagjai a munkájukért lehetőséget kapnak egy általuk vagy az Elnökség által választott külföldi vagy belföldi szakmai rendezvényen való részvételre.

**Elöljáróban**

Az idei szezon elején lépéseket tettünk már annak érdekében, hogy a csapat része legyen, egy nemzetközi vonalban dolgozó edző is. A szakember finanszírozására a Magyar Curling Szövetség forrást tud biztosítani. Ennek összege jelenleg 1,5 millió forint, amit az EMMI felé beadott felzárkóztatási program keretében szeretnénk még növelni. A pályázatot és benne az igényt a Magyar Curling Szövetség beterjesztette már.

Sokszor eltérő elnevezést használunk, szeretném ezt egységesíteni: Sportszakmai Tanácsadó Testület (rövidítve: SZTT). Valamint, hogy nem vezetője, „elnöke” vagyok, hanem koordinációért felelős személy, hiszen én szakmailag nem veszek részt a tanács munkájában, hanem a feléjük irányított kéréseket továbbítom és összefoglalom a tőlük származó információkat az Elnökség felé.

**2018/2019-es szezon projektjei**

2018. október: Versenyszabályzat módosítására tett javaslatok – belső (Belleli Lajos javaslata, Sárdi Péter javaslata)

Versenyszabályzat módosítására tett javaslatok véleményezése – külső (Palancsa Zoltán indítványa, Nagy György indítványa)

2019. január: OCSB feljutás változási javaslat véleményezése (Sárdi Péter beadványa)

2019. február: Vegyes Páros felkészülési terv véleményeztetése

2019. február: Támogatási rendszer - Hivatali javaslat véleményeztetése

2019. január: Kiss Zsolt kiutazása a jönköping-i Világkupára, amelyen egyeztetett a svéd-magyar mentor program szakmai részéről

**2019/2020-as szezon eddigi és tervezett projektjei**

Nem megvalósult terv 2019-ben:

* Svéd-magyar mentorprogram által kapott fejlesztési anyagok: a program „belassulása”, elcsendesedése okán végül ezek az anyagok még nem kerültek a testület elé. Bízom benne, hogy a későbbiekben ezek elérhetőek lesznek számunkra.
* Válogatottak felkészülése: a junior csapatok esetben nem történt meg az SZTT értékelése. Ezt nekem kellene proaktívan kezdeményezni, amennyiben nem jön meg a felkérés az Elnökségtől. Ezt körültekintőbben fogom kezelni.

2019. márciusban vettük fel a kapcsolatot David Wills curling edzővel, aki jelenleg a Qatar National Curling Programban dolgozik Belleli Lajossal. Decemberben került sor a személyes találkozásra és egyeztetésre. Idő közben David Wills elvállalta a vegyes páros, Palancsa-Kiss felkészítését és a válogatottal végzett munkája lesz a továbbiakban az elsődleges feladata Magyarországon, azonban szakmai tanácsaiért továbbra is rendelkezésünkre áll. Ez alatt az idő alatt megfogalmaztuk, hogy melyek lennének a számunkra szükséges szakmai támogatási elemek egy nemzetközi szakember esetében.

3 stratégiai területet külön kell kezelni:

1. Kompetitív dimenzió, a curling sportág élvonalában lévő csapatok, játékosok esetében: külön taglalva a felnőtt és utánpótlás csapatokat
   1. Csapatok felépítésében, tervezési folyamataihoz speciális, párosra/csapatra szabott irányvonalak, tervek létrehozása, tanácsadás. Taktikai, fizikai, mentális fejlesztés.
   2. Kiemelt versenyre készíti fel az adott válogatottat és az érintett hazai szakembereket

 i.      munkája jelenleg nem a felnőttvegyes páros szakágban jelenne meg (mindkét kiemelt csapatunk együtt dolgozik külföldi szakemberrel)

 ii.      junior vegyespáros, junior lány és fiú csapatok és női/férfi válogatott csapatok felkészítésében nyújtott szerepe elengedhetetlen már a fejlődéshez, eredményesség javításához. Jelenleg a MCSZ nem tud biztosítani a felkészüléshez ilyen jellegű szakmai tudást az élvonalbeli sportolóinak.

1. Versenyzők, játékosok, nem élvonalbeli, de potenciális csoportok: felnőtt és utánpótlás csapatok ebben az esetben megegyeznek
   1. edzőképzésben nyújtott segítség: jelenleg Magyarországon az edzők nem tudnak megfelelően fejlődni, tudásbázis hiánya, errodálódó szaktudás
   2. csapatok felépítésében, tervezési folyamataihoz általános template-ek, segédanyagok létrehozása, tanácsadás. Jelenleg nem elérhető tudás Magyarországon.
2. Tömegsport dimenzió: külföldi szakember bevonása nem szükséges. (Játékosbázis növelés nem része a feladatainak)

1. MCSZ Elnökség szakmai támogatása: fejlesztési programok, stratégiák elméleti kidolgozása a Szakmai Tanácsadó Testülettel közösen, annak részeként működne, akik a magyar sajátosságokban tudják finomítani azt

Jelenleg az előbb felsorolt feladatokra a magyar-svéd mentorprogram keretében is próbálunk szakembert találni. Célunk, hogy szeptemberben már az új szezon a szakember segítségével indulhasson.

2019. március: Finanszírozási rendszer véleményeztetése

2019. június: Versenynaptár véleményeztetése, módosítási javaslatok

2019. június: férfi és női válogatottak felkészülési terveinek véleményezése

2019. június 17. **SZTT workshop**, melynek keretében a testület tagjai közösen elkészítették a vegyes páros szakág SWOT analízisét. Az eredményt az 1. sz. melléklet tartalmazza.

2019. augusztus: WCF éves kongresszusának szakmai döntést előkészítő véleményeztetés az Elnökasszony számára

2019. október: két SZTT tag delegáltsága az MCSZ sportigazgatói pozíciójára beérkezett pályázatok szakmai véleményezésére

2019. december: Az OCSB A és B ligájában való indulás kapcsán WCF szabálykönyv értelmezési kérdés

2020. február: Vegyes Páros felkészülési terv véleményeztetése. output: a tanács mind az erőnléti, mint a szakmai felkészülés és versenyek tekintetében megtette szakmai javaslatait az Elnökség felé

**2020-as terv**:

* Az idei évben a következő szezon elkezdéséig a versenyszabályzatok (pl. óvási szabályzat, WCF aktualizálását, etc.) rendbetételét tartja az MCSZ Elnöksége egy fontos feladatának. Ezeket a szabályzatokat az MCSZ Sportigazgatójának előkészítő munkája után az SZTT véleményezésére és módosítási javaslatainak fényében tenné meg.
* Vegyes páros SWOT analízise után akciótervek kidolgozása közösen az Elnökséggel
* Csapatsportágra elkészített SWOT analízis, majd már az Elnökséggel közösen akciótervek kidolgozása

1. sz melléklet: SWOT analízis – Vegyes páros szakág 2019.

